Polisiebeamptes getakel toe hulle verdagte te hulp snel(Argieffoto) Polisiebeamptes in Noordwes het Woensdag self deurgeloop toe hulle ’n verdagte te hulp gesnel het nadat lede van die gemeenskap hom in Jouberton aangerand het. Kol. Adéle Myburgh, polisiewoordvoerder, sê die polisie is Dinsdagaand laat in kennis gestel van ’n tienjarige meisie wat vermis word. ’n Saak is aanhangig gemaak en ’n soektog na die kind is van stapel gestuur. Lede van die gemeenskap het egter teen Woensdagoggend ook ingespring en na die kind begin soek. Die meisie is die middag omstreeks 16:00 in ’n skuiling naby haar ouerhuis in die geselskap van ’n volwasse man gevind. Ontstoke lede van die gemeenskap het die man na bewering aangerand en die polisie is ontbied. Polisiebeamptes het by hul aankoms op die toneel die man te hulp gesnel. Dit is toe dat lede van die gemeenskap ook die beamptes getakel het. Die bande van ’n polisievoertuig is stukkend gesteek voordat die voertuig aan die brand gesteek is. Een polisiebeampte is in die proses beseer toe hy met ’n klip gegooi is. Die verdagte is ná die voorval na ’n hospitaal geneem terwyl die kind saam met haar ma na ’n kliniek geneem is om ’n mediese ondersoek te ondergaan. ŉ Saak van opsetlike saakbeskadiging word sedertdien ondersoek. Lt.genl. Sello Kwena, provinsiale polisiekommissaris in Noordwes, het sy misnoeë oor die voorval te kenne gegee en die gemeenskap versoek om saam met die polisie te werk in die bekamping van misdaad. Kwena het daarop gewys dat die aanval op die polisie ŉ aanval op die staat is. Hy het ook die gemeenskap ook daaraan herinner dat die skade wat tydens die voorval aangerig is eindelik ŉ negatiewe impak op dienslewering gaan hê.